Sagunt dispondrà d’espais per al desenvolupament de programes dirigits a persones majors
03 de gener 2019

​L'Ajuntament de Sagunt s'ha compromés a construir o habilitar espais suficients per al desenvolupament de programes dirigits a persones majors. En este sentit, el Ple ordinari de la Corporació, celebrat dijous passat 27 de desembre, va aprovar per unanimitat de tots els partits polítics la proposta del Consell de les persones majors de Sagunt.

  

D'esta forma, el Ple de la Corporació Municipal ha adquirit el compromís d'iniciar les actuacions que considere oportunes i necessàries perquè les persones majors disposen d'equipaments suficients que possibiliten la realització d'activitats dirigides a potenciar l'envelliment actiu.

  

I, a més, se sol·licitarà a la Conselleria d'Igualtat i Polítiques Inclusives l'ampliació dels Centres Especialitzats d'Atenció a les Persones Majors (CEAM) situats en el municipi, en haver-se quedat insuficients i obsolets per a atendre la demanda que té Sagunt, ampliant els servicis de què disposen en l'actualitat i que puguen donar resposta a les noves realitats d'una societat en constant evolució.

  

El Consell de les persones majors de Sagunt en la seua sessió extraordinària celebrada el dia 3 de desembre de 2018 abordà la situació en què des de la seua perspectiva es troben les persones majors del municipi que no disposen d'espai suficient per al desenvolupament d'activitats que els possibilite aconseguir un envelliment actiu.

  

“**Sagunt és un dels municipis amb un índex d'envelliment superior a la mitjana de la Comunitat Valenciana. És una reivindicació recurrent de les reunions del Consell de persones majors de Sagunt la necessitat que es dote el municipi d'equipaments suficients que permeten la realització d'activitats dirigides a l'envelliment actiu i a l'eliminació de situació de risc d’exclusió social com a conseqüència de l'aïllament social i la soledat a la qual poden veure's abocats per no disposar d'espais suficients per a interrelacionar-se i mantindre una socialització activa. En la reunió del Consell de persones majors de Sagunt es va adoptar l'acord de traslladar al Ple de la Corporació esta necessitat, plantejant que per part de l'Ajuntament s'habiliten  espais prou amplis, multifuncionals i polivalents que garantisquen l'accessibilitat i donen resposta a esta demanda**”, segons s'expressa en l’acord plenari.

  

*   [](http://www.facebook.com/sharer.php?u=https://aytosagunto.es/va/actualitat/sagunt-dispondra-d-espais-per-al-desenvolupament-de-programes-dirigits-a-persones-majors/ "Facebook")
*   [](http://twitter.com/share?url=https://aytosagunto.es/va/actualitat/sagunt-dispondra-d-espais-per-al-desenvolupament-de-programes-dirigits-a-persones-majors/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-dispondra-d-espais-per-al-desenvolupament-de-programes-dirigits-a-persones-majors/ "Linked In")
*   [](mailto:?body=https://aytosagunto.es/va/actualitat/sagunt-dispondra-d-espais-per-al-desenvolupament-de-programes-dirigits-a-persones-majors/)